Rosenborg innkaller til pressekonferanse
Rosenborg har innkalt til pressekonferanse på Lerkendal i kveld klokken 19 etter at laget har returnert fra europacupspill i Tyskland. Det bekrefter organisasjonsleder Trond Alstad overfor adressa.no, men hverken han eller andre i Rosenborgs reisefølge vil bekrefte at det gjelder Jan Jönssons avgang som trener i klubben. Hele spillertroppen ble innkalt til et informasjonsmøte før hjemreisen fra Leverkusen. Temaet var etter alt å dømme trenersituasjonen i klubben, skriver adressa.no.0-1-tapet for Leverkusen i europaligaen torsdag kan ha vært Jönssons siste kamp som RBK-trener. Etter det Adresseavisen erfarer, visste svensken allerede før kampen at hans tid i klubben er over.En av journalistene som jobber tettest på Rosenborg i Adressa, Ole Kristian Sagbakken, bekrefter at avisen står inne for nyheten som i dag tidlig ble publisert på deres nettsider. - Det er et inntrykk som har forsterket seg i løpet av morgenen. Derfor er vi så bastante som det vi er på nett. Vi er også sikre på papir på at det stemmer, men vi kunne ikke være så kategoriske på grunn av stram deadline og at vi derfor ikke hadde rukket å hente inn sitater etter kampen, sier han til VG Nett. Sportslig leder Erik Hoftun vil si lite om spekulasjonene rundt Jönssons framtid i Rosenborg. - Vi har levert evalueringsrapporten, og det er opp til styret å komme med tiltak. Utover det har vi ingen kommentar, sier Hoftun.VG Nett var i morgentimene i dag i kontak med styreleder Ivar Koteng. Han har vært sammen med Rosenborg i Tyskland for å overvære klubbens siste kamp for året, og han hadde dermed ikke fått med seg Adresseavisens oppslag. - Jeg må bare svare som jeg har gjort tidligere. Jan Jönsson er trener til han ikke er trener lenger, sier han. - Er situasjonen rundt Jönssons rolle avklart?VG snakket med Rosenborgs styreleder Koteng også i går kveld, og spurte ham da om styret ikke lenger har tillit til Jönsson. - Spørsmål om tillit er ikke noe jeg skjønner. Noen er flink i noe, andre er flink i annet. Tillit er ikke et ord vi bruker i hverdagen. Vi har ikke besluttet noe som helst vedrørende trenerspørsmålet. Styret skal samles snart og vil ta en beslutning på de tiltakene som er foreslått, sier Koteng. Med en tredjeplass i serien leverte ikke Rosenborg de resultatene klubben ønsket. Til VG Nett i dag sier Koteng at trønderne langt fra er fornøyde med utviklingen i klubben. - Nei, dette holder ikke. Resultatmessig er det ikke så aller verst, men måten vi spiller på må forbedres. Fremgangen er for dårlig, slår styrelederen fast.Jönsson har to år igjen av kontrakten sin med RBK. Han ble hentet fra Stabæk, som han ledet til seriegull for fire år siden, foran 2011-sesongen. I løpet av to sesonger på Lerkendal er det blitt seriebronse to ganger, men treneren har fått kritikk for at laget ikke har spilt underholdende nok. Selv ville han helst prate om kampen mot Leverkusen på pressekonferansen etter tapet i Tyskland. - Jeg fokuserer på neste trening og neste kamp. Jeg har ikke vært redd for min fremtid. I går fikk jeg spørsmål om jeg fryktet at det var over, men jeg svarte at jeg ikke fryktet noe, sa Jönsson, ifølge adressa.no. Ifølge Adresseavisen har klubben allerede diskutert nye trenerkandidater, og konkrete navn er blitt nevnt. Det viktigste kravet er at treneren har RBK-filosofien som base i sin fotballfilosofi.Per Joar Hansen er tidligere blitt nevnt som en potensiell erstatter for Jönsson. U21-landslagstreneren vil ikke si om han er retur til Trondheim. «Perry» var hovedtrener i RBK i 2005. - Rosenborg har trener, så det er en ikke-sak, sier Hansen. RBK har vunnet 22 seriegull. Klubben vant eliteserien sist i 2010. De to siste sesongene har trønderne havnet på tredjeplass. Jönsson hadde stor suksess med Stabæk. Svensken ledet bæringene fra 1. divisjon til seriegull. Han har også trent klubber i Sverige samt vært assistent i japansk fotball. VG Nett/NTB
Rosenborg-trener Jan Jönssons (52) avgang kommer etter all sannsynlighet bli kunngjort i kveld.